I ha dr Daniel im Februar 1999 i dä Skiferiä ds`Rosswaud kennäglert. I u mini Kollegi si im Restaurant gsi, wo är  plötzläch mit sinä Kollegä isch inächo u numä grad äs paar Tischä näbä üs isch abghockät.  Am glichä Abä hei mir si när o ir Gery-Bar atroffä. Si hei üs a ihrä Tisch übärägrüäft. I u dr Daniel si denn gägäüber ghockät u hei dr ganz Abä zämä gred- eifach chlei über auäs, wo üs grad d`Sinn isch cho.  Sini Gsichtsusdrück wo är gmacht het, we är mir öbbis luschtigs verzeut het, hei mi ging zum lachä bracht. Wo mir när gägä Morgä zuä ufäm Wäg zu üsäm Hüsli si gsi, hei mir scho umä fürä nächscht Tag uf dr  Pischtä abgmacht.  I ha denn ersch grad agfangä mit Snowboardä. I weisäs no genau, wiä ig mi dürä Schnee kämpft ha, für äs paar Kürveli häräzbringä. Fasch au Meter bi ig umä am Bodä glandät, aber zum Glück isch dr Daniel da gsi, wo mir när aubä ghoufä het. Mir si dr ganz Tag zämä uf dr Pischtä gsi u är het viu Gedoud mit mir gha. Gägä Ändi vor Wuchä zuä, ha ig när di ganzi Sach veiächlei im Griff gha. I bi ämu überau abächo, irgändwiä!  I bi ämu überau abächo -irgändwiä! Diä Wuchä z`Rosswaud isch  schnäu verbi gsi. I u dr Daniel hei dr Kontakt niä verlorä. Mir hei änang ging E-Mail gschickt u so ging z`neuschtä ustuscht, wasäs so z`verzeuä het gä. Eigäntläch hei mir üs scho lang mau wöuä träffä u zämä redä, aber irgändwiä isch das när niä so richtig d`Schtang cho.    Bis am 17. Juni 2000, äs isch ä Samschtig gsi, wo är mi Hei isch cho psuächä. I ha mi u gfreut gha, ihn umä einisch z`gseh u ha mi ging gfragt, ob är säch äch veränderet het. Aber dr Daniel isch genau so gsi, wiä ig ihn i Erinnerig  gha ha; ä fröhlächä, liäbä, verständnisvouä u guätussehendä Mönsch. Mir hei denn zämä dr Abä verbracht u heis o luschtig gha. Am Samschtig druf bi ig dr Daniel ga bsuächä. I ha denn o sini Eutärä kennäglert, wo genau so liäb zuä mir si gsi wiä dr Daniel.